Tallinnan paloittelumurhasta aiemmin tuomittu aikoi ottaa vakavan väkivaltarikoksen kohteeksi jonkun erittäin varakkaan henkilön, kertoo syyttäjä.

Paloittelumurhasta aiemmin tuomittu mies esiintyi maanantain Helsingin käräjäoikeudessa mustissa vaatteissa. MARTTI KAINULAINEN / LK

Tallinnan paloittelumurhasta aiemmin tuomittu suomalaismies suunnitteli tämän vuoden alkukuukausina erittäin vakavaa henkeen tai terveyteen kohdistuvaa rikosta, kertoo syyttäjä.

Syyttäjän mukaan tarkoitus oli siepata joku erittäin hyvin ansaitsevista tai varakkaista.

Haastehakemuksen mukaan epäiltyä syytetään törkeän henkeen tai terveyteen kohdistuvan rikoksen valmistelusta. Haastehakemuksen teonkuvauksen mukaan epäilty on kertonut suunnitelmastaan toiselle epäillylle ja ilmoittanut teon tarkoituksen olevan ottaa erittäin varakkaaksi tiedetty henkilö kohteeksi.

Kohde oli tarkoitus eristää ja saada tältä väkivalloin pankkikortin tunnusluku tietoon. Siten epäilty pääsisi käyttämään uhrin pankkitiliä.

Epäilty oli kartoittanut verotiedoista ja Suomessa eniten tienaavista johtajista suurituloisimmat ja kahden luksusauton omistajien tiedot.

Syyttäjän mukaan mies oli haarukoinut sopivaa kohdetta muun muassa hankkimalla tietoja parhaiten ansaitsevista suomalaisista.

Haastehakemuksen todistusten mukaan poliisi on takavarikoinut syytetyn kotoa Helsingin Sanomien taloussivuilla huhtikuussa ilmestyneen 20 eniten osinkoa nostavaa henkilöä.

Lisäksi epäillyn kotoa löydettiin marraskuussa 2013 ilmestynyt juttu vuoden 2012 kotiseuduittain eniten tienaavista ihmisistä. Marraskuussa 2013 ilmestyneessä jutussa " Tulot ja verot " , jossa on lueteltu Suomessa eniten tienaavat johtajat sekä kahden loistoauton omistajien tiedot.

Haastehakemuksen mukaan aineiston hankinnan tarkoituksena on ollut kartoittaa se henkilöryhmä, josta " valikoituu kohde törkeän henkeen tai terveyteen kohdistuvassa rikoksessa " .

Haastehakemuksen mukaan epäilty oli hankkinut aseiden lisäksi käsirautoja ja erikoisvahvoja nippusiteitä, köyttä, kaksi kommandopipoa, aikuisten vaippoja, jälleenlataustarvikkeita, luoteja, nalleja, ruutia ja hylsyjä, joista osalla oli tarkoitus saattaa deaktivoidut aseet toimintakuntoisiksi.

Mies kiistää

Syyttäjän mukaan epäilty oli kertonut suunnitelmastaan kumppanilleen, joka kuitenkin kieltäytyi.

Mies kiistää aserikossyytteet ja sieppaussuunnitelman. Hän myöntää pitäneensä hallussaan deaktivoitua konepistoolia, mutta se ei ole puolustuksen mukaan ampuma-ase eikä edes helposti muunnettavissa toimintakuntoiseksi.

Syytteen mukaan ase on kuitenkin ollut helposti muunnettavissa toimintakuntoiseksi.

Kolmikymppinen mies on tuomittu aikoinaan muun muassa 12 vuoden vankeuteen liikekumppaninsa paloittelumurhasta. Uusien rikosepäilyjen käsittely alkoi Helsingin käräjäoikeudessa maanantaina aamulla.